S-122/2007

Mál þetta, sem dómtekið var þann 5. þ. m., er höfðað fyrir Héraðsdómi Norðurlands eystra með ákæru sýslumannsins á Akureyri, útgefinni 7. maí 2007, á hendur X;

„fyrir eftirtalin umferðarlagabrot:

I.

Með því að aka mánudagskvöldið 12. febrúar 2007, bifreiðinni RT-089, sviptur ökurétti, um Breiðholtsbraut í Reykjavík, uns lögreglan stöðvaði akstur hans við Elliðaá.

II.

Með því að hafa aðfararnótt þriðjudagsins 13. febrúar 2007, ekið sömu bifreið, sviptur ökurétti, um Bröttukinn í Hafnarfirði, uns lögreglan stöðvaði akstur hans við hús nr. 18.

Telst þetta varða við 1. mgr. 48. gr., sbr. 1. mgr. 100. gr. umferðarlaga nr. 50/1987.

Þess er krafist að ákærði verði dæmdur til refsingar.“

Mál nr. S-301/2007 var sameinað þessu. Það höfðaði sami sýslumaður gegn ákærða;

„fyrir fíkniefnalagabrot, með því að hafa föstudaginn 3. ágúst 2007, verið með í vörslum sínum 1,94 grömm af hassi, þegar lögreglan hafði afskipti af honum þar sem hann sat í bifreiðinni PM-256 á bifreiðastæði við Akureyrarflugvöll.

Telst þetta varða við 2. gr., sbr. 5. gr. og 6. gr. laga um ávana- og fíkniefni, nr. 65, 1974, sbr. lög nr. 60, 1980, sbr. lög nr. 13, 1987 og sbr. lög nr. 82, 1998 og 2. gr. sbr. 14. gr. reglugerðar um sölu og meðferð ávana- og fíkniefna nr. 233, 2001.

Þess er krafist að ákærði verði dæmdur til refsingar og til að sæta upptöku á 0,63 grömmum af tóbaksblönduðu hassi sem lögreglan lagði hald á og tilgreint er í efnaskrá nr. 12.245, samkvæmt 6. mgr. 5. gr. laga nr. 65, 1974 og 2. mgr. 14. gr. reglugerðar nr. 233, 2001.“

Ákærði hefur komið fyrir dóm og viðurkennt brot sín eins og þeim er í ákærum lýst. Er játning hans í samræmi við gögn málsins og þykja brot hans því nægjanlega sönnuð og varða þau við tilgreind lagaákvæði í ákæruskjölum. Eru skilyrði til að fella dóm á málið samkvæmt 125. gr. laga nr. 19, 1991 um meðferð opinberra mála.

Samkvæmt vottorði sakaskrár ríkisins hefur ákærða all oft verið gerð refsing fyrir brot gegn umferðarlögum og lögum um ávana- og fíkniefni. Þann 13. september 2001 var hann sviptur ökurétti í 6 mánuði fyrir hraðakstursbrot ásamt því að honum var gerð sekt. Þann 9. september 2002 gekkst hann undir sátt um að greiða sekt ásamt því að vera sviptur ökurétti í 4 mánuði fyrir ýmis umferðarlagabrot og þann 7. nóvember sama ár hlaut hann sekt fyrir brot gegn lögum um ávana- og fíkniefni. Þann 16. júní 2003 var ákærða gerð viðurlagaákvörðun fyrir ýmis umferðalagabrot, meðal annars akstur sviptur ökurétti og hlaut hann sekt ásamt því að vera sviptur ökurétti í 15 mánuði. Þann 22. júní 2005 gekkst hann undir sátt um að greiða sekt fyrir brot gegn lögum um ávana- og fíkniefni. Þann 17. október 2005 var ákærði dæmdur til greiðslu sektar ásamt því að vera sviptur ökurétti í 5 mánuði fyrir ýmis umferðarlagabrot. Þann 1. febrúar 2006 var ákærði dæmdur til greiðslu sektar fyrir hraðakstursbrot og 3. apríl sama ár var hann dæmdur fyrir brot gegn lögum um ávana- og fíkniefni án þess að honum hafi verið gerð sérstök refsing. Þann 19. desember 2006 var ákærði svo dæmdur til greiðslu sektar fyrir ýmis umferðarlagabrot.

Þrátt fyrir ungan aldur á ákærði að baki töluverðan óslitinn feril umferðarlagabrota Hefur hann að meðtöldum þeim brotum sem hann er nú dæmdur fyrir, alls þrívegis orðið uppvís af því að aka bifreið sviptur ökurétti. Með tilliti til þessa og með hliðsjón af reglum 77. gr. almennra hegningarlaga, en einnig samlagningarreglu 100. gr. umferðarlaga, að því er tekur til umferðarlagabrotanna tveggja, ákveðst refsing hans 200.000 króna sekt til ríkissjóðs sem ákærði greiði innan fjögurra vikna frá uppsögu þessa dóms að telja, en sæti ella fangelsi í 14 daga.

Í ákæru hefur hvað varðar kröfu um upptöku misritast magn og gerð efnis, þ.e. 0,63 grömm af tóbaksblönduðu hassi í stað 1,94 gramma af hassi. Verður hassið gert upptækt þrátt fyrir þessa misritun, í samræmi við efnaskrá lögreglu.

Dóminn kveður upp E-kk-nf S-kk-nf héraðsdómari.

D Ó M S O R Ð :

Ákærði, X, greiði 200.000 krónur í sekt til ríkissjóðs innan fjögurra vikna frá uppsögu þessa dóms að telja, en sæti ella fangelsi í 14 daga.

Upptæk eru 1,94 grömm af hassi, nr. 12.245 í efnaskrá lögreglu.